CELEX: 32022R0025
Language: lv
Date: 2021-09-22 00:00:00
Title: Komisijas Deleģētā regula (ES) 2022/25 (2021. gada 22. septembris), ar ko Eiropas Parlamenta un Padomes Regulu (ES) 2019/2033 papildina attiecībā uz regulatīvajiem tehniskajiem standartiem, ar kuriem precizē minētās regulas 15. pantā norādīto K-faktoru mērīšanas metodes (Dokuments attiecas uz EEZ)

11.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 6/1
               
            
         KOMISIJAS DELEĢĒTĀ REGULA (ES) 2022/25
         (2021. gada 22. septembris),
         ar ko Eiropas Parlamenta un Padomes Regulu (ES) 2019/2033 papildina attiecībā uz regulatīvajiem tehniskajiem standartiem, ar kuriem precizē minētās regulas 15. pantā norādīto K-faktoru mērīšanas metodes
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/2033 (2019. gada 27. novembris) par prudenciālajām prasībām ieguldījumu brokeru sabiedrībām un ar ko groza Regulas (ES) Nr. 1093/2010, (ES) Nr. 575/2013, (ES) Nr. 600/2014 un (ES) Nr. 806/2014 (1) un jo īpaši tās 15. panta 5. punkta trešo daļu,
         tā kā:
         
                     (1)
                  
                  
                     Dažiem K-faktoriem Regulas (ES) 2019/2033 4. panta 1. punkta 26) apakšpunkta nozīmē nav vajadzīgi papildu precizējumi, jo minētajā regulā ir sīki izstrādātas to mērīšanas metodes. Tas attiecas uz “neto pozīcijas riska” K-faktoru (K-NPR), kas izriet no Eiropas Parlamenta un Padomes Regulas (ES) Nr. 575/2013 (2), kā arī uz “koncentrācijas riska” K-faktoru (K-CON) un “tirdzniecības darījumu partnera saistību neizpildes” K-faktoru (K-TCD), kuriem minētās regulas attiecīgās prasības piemēro vienkāršoti. Tomēr citos gadījumos, piemēram, attiecībā uz “aktīviem pārvaldīšanā” (AUM), “turēto klientu naudu” (CMH), “apstrādātajiem klienta rīkojumiem” (COH), “glabātajiem un pārvaldītajiem aktīviem” (ASA) un “dienas tirdzniecības plūsmu” (DTF), minēto faktoru mērīšanas metodēm būtu vajadzīgi papildu precizējumi.
                  
               
                     (2)
                  
                  
                     K-faktoriem būtu jāaptver visas ieguldījumu brokeru sabiedrības veiktās darbības, lai pienācīgi atspoguļotu riskus. Ņemot vērā to, ka saistītais aģents ir fiziska vai juridiska persona, kas darbojas tikai konkrētas ieguldījumu brokeru sabiedrības vārdā un ir šīs ieguldījumu brokeru sabiedrības pilnīgā un beznosacījumu pārziņā, ir nepieciešams nodrošināt, ka jebkura saistītā aģenta darbība ir iekļauta ieguldījumu brokeru sabiedrības AUM, ASA, CMH un COH K-faktoros.
                  
               
                     (3)
                  
                  
                     Eiropas Parlamenta un Padomes Direktīvas 2014/65/ES (3) I pielikuma A iedaļas 5. punktā minētais ieguldījumu pakalpojums “ieguldījumu konsultācijas” atšķiras no tās pašas direktīvas I pielikuma B iedaļas 3. punktā minētā papildpakalpojuma “sabiedrību konsultēšana par kapitāla struktūru, darbības stratēģiju un ar to saistītiem jautājumiem un konsultācijas un pakalpojumi attiecībā uz sabiedrību apvienošanu un sabiedrību pirkšanu”. Ņemot vērā iepriekš minēto un pamatojoties arī uz Regulas (ES) 2019/2033 4. panta 1. punkta 21) apakšpunktā minēto “pastāvīgu ieguldījumu konsultāciju” definīciju, kurā iepriekšminētais papildpakalpojums nav iekļauts, ir jāprecizē, ka K-AUM aprēķina vajadzībām būtu jāizslēdz visi aktīvi pārvaldīšanā, kuri ir saistīti ar minēto papildpakalpojumu.
                  
               
                     (4)
                  
                  
                     Lai nodrošinātu konsekventu AUM un ASA mērīšanu, aprēķinot K-AUM un K-ASA, finanšu instrumenti būtu jānovērtē to patiesajā vērtībā saskaņā ar piemērojamajiem grāmatvedības standartiem nolūkā atspoguļot finanšu instrumentu tirgus vērtību, ja tā ir pieejama.
                  
               
                     (5)
                  
                  
                     Tā kā CMH koeficienta kalibrējumā Regulas (ES) 2019/2033 15. panta 1. tabulā jau ir ņemts vērā risks klientiem, kas saistīts ar naudas pārvaldību, CMH mērījumos iekļautās summas nebūtu jāiekļauj AUM mērījumos. Turklāt, lai izvairītos no dubultas uzskaites kapitāla prasību aprēķinā, summas, kuras jau ņemtas vērā CMH mērījumos, nebūtu jāiekļauj ASA mērījumos.
                  
               
                     (6)
                  
                  
                     
                        CMH definīcija Regulas (ES) 2019/2033 4. panta 1. punkta 28) apakšpunktā kopā ar minētās regulas 24) apsvērumu precizē summas, kuras jāņem vērā CMH mērījumos. Tādēļ ir pietiekami sīkāk precizēt atlikušos CMH mērīšanas metodes operatīvos aspektus, lai nodrošinātu CMH rādītāju pienācīgumu, jo īpaši izvairoties no pārmērīgas paļaušanās uz ārējo ziņošanu un koncentrējoties uz ieguldījumu brokeru sabiedrības iekšējiem uzskaites dokumentiem un rādītājiem, kas izmantoti iekšējai saskaņošanai.
                  
               
                     (7)
                  
                  
                     Metodēs, ar kurām mēra summas, kuras norādāmas attiecībā uz rīkojumu saņemšanu un nosūtīšanu un rīkojumu izpildi COH, būtu jāietver īpaši noteikumi gadījumiem, ja tirgus cenas nav brīvi pieejamas, jo tās nav ietvertas rīkojumos. Ir jāatspoguļo atšķirības starp rīkojumu izpildes un rīkojumu saņemšanas un nosūtīšanas gadījumiem, jo rīkojumu reģistrēšanas cenas un laiks COH mērīšanai, katrā gadījumā var atšķirties. Turklāt it īpaši rīkojumu saņemšanas un nosūtīšanas gadījumā nosūtītie rīkojumi šim nolūkam ir labāks atsauces punkts nekā saņemtie rīkojumi, jo saņemtie rīkojumi var netikt nosūtīti.
                  
               
                     (8)
                  
                  
                     Tā kā ieguldījumu pakalpojums “rīkojumu pieņemšana un nosūtīšana attiecībā uz vienu vai vairākiem finanšu instrumentiem”, kas minēts Direktīvas 2014/65/ES I pielikuma A iedaļas 1. punktā, atšķiras no turpat 8. un 9. punktā minētajām ieguldījumu darbībām “DTS izmantošana” un “OTS darbība”, ir jāprecizē, ka pirkšanas un pārdošanas intereses, kas savestas kopā daudzpusējās tirdzniecības sistēmās un organizētās tirdzniecības sistēmās, kuras apkalpo ieguldījumu brokeru sabiedrība, nav jāiekļauj K-COH naudas darījumu vai K-COH atvasināto instrumentu aprēķinā.
                  
               
                     (9)
                  
                  
                     Tā kā saskaņā ar Regulu (ES) 2019/2033 ieguldījumu brokeru sabiedrībām noteiktās kapitāla prasības balstās uz K-faktoriem, kuri aptver visus Direktīvas 2014/65/ES I pielikumā ietvertos pakalpojumus un darbības, ir jānosaka noteikumi minēto metožu pielāgošanai tādos gadījumos, kuros citādi notiktu dubulta uzskaite. Tas jo īpaši attiecas uz dažiem papildpakalpojumiem, kurus var sniegt tikai saistībā ar pakalpojumiem un darbībām, kuri uzskaitīti minētās direktīvas I pielikuma A iedaļā. Tādēļ rīkojumi, kuri ir saistīti ar Direktīvas 2014/65/ES I pielikuma B iedaļas 3. punktā minēto papildpakalpojumu (sabiedrību konsultēšana par kapitāla struktūru, darbības stratēģiju un ar to saistītiem jautājumiem un konsultācijas un pakalpojumi attiecībā uz sabiedrību apvienošanu un sabiedrību pirkšanu), kas attiecas uz konsultācijām par darījumiem starp ieguldītājiem korporatīvo finanšu vai privātkapitāla darījumu gadījumā, nebūtu jāiekļauj ne AUM, ne COH mērījumos, jo tie jau ir ņemti vērā minētajos K-faktoros.
                  
               
                     (10)
                  
                  
                     Regulas (ES) 2019/2033 15. panta 1. tabulā ir sniegti divi dažādi koeficienti COH mērīšanai: viens naudas darījumiem un atsevišķs koeficients – atvasinātajiem instrumentiem. Būtu jāsniedz papildu precizējumi par to, kā attiecināt darījumus starp abām instrumentu kategorijām, un par katrā gadījumā izmantojamo vērtēšanas metodi. Konkrētāk, atvasinātie instrumenti būtu jāiekļauj K-faktoru mērīšanā, pamatojoties uz nosacīto vērtību un naudas darījumiem pēc tirgus vērtības, jo K-faktoru koeficienti kalibrēti uz šāda pamata.
                  
               
                     (11)
                  
                  
                     Ir nepieciešams noteikt atvasinātā instrumenta nosacīto summu, jo Regulā (ES) 2019/2033 nav noteikumu par to, kā minēto summu aprēķināt. Ņemot vērā to, ka Regulas (ES) 2019/2033 29. panta 3. punktā ir paredzēti noteikumi par to, kā aprēķināt atvasināto instrumentu nosacīto summu tirdzniecības darījumu partnera saistību neizpildes (TCD) aprēķināšanas vajadzībām, un lai nodrošinātu konsekvenci TCD un DTF mērīšanā, minētie noteikumi par atvasinātā instrumenta nosacītās summas mērīšanu būtu jāpiemēro arī DTF mērīšanai.
                  
               
                     (12)
                  
                  
                     Šīs regulas pamatā ir regulatīvo tehnisko standartu projekts, ko Komisijai iesniegusi Eiropas Banku iestāde (EBI).
                  
               
                     (13)
                  
                  
                     EBI ir veikusi atklātu sabiedrisko apspriešanu par regulatīvo tehnisko standartu projektu, uz ko balstās šī regula, izanalizējusi potenciālās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kas izveidota saskaņā ar Eiropas Parlamenta un Padomes Regulas (ES) Nr. 1093/2010 (4) 37. pantu. Pirms EBI iesniedza tehnisko standartu projektu, kas ir pamatā šai regulai, EBI apspriedās arī ar Eiropas Vērtspapīru un tirgu iestādi,
                  
               IR PIEŅĒMUSI ŠO REGULU.
         1. IEDAĻA
         
            AR KLIENTIEM SAISTĪTO RISKU K-FAKTORU MĒRĪŠANAS METODES
         
         
            1. pants
            Ar klientiem saistīto risku K-faktoru mērīšanas metodes attiecībā uz ieguldījumu pakalpojumiem un darbībām, ko veic, izmantojot saistītos aģentus
            Lai saskaņā ar Regulas (ES) 2019/2033 16. pantu izmērītu ar klientiem saistīto risku K-faktorus, ieguldījumu brokeru sabiedrība katrā no minētās regulas 17., 18., 19. un 20. pantā norādītajiem attiecīgi AUM, CMH, ASA un COH iekļauj visas summas, kas ir saistītas ar ieguldījumu brokeru sabiedrības ieguldījumu pakalpojumiem un darbībām, ko veikuši saistītie aģenti, kas ir reģistrēti, lai rīkotos tās vārdā.
         
         
            2. pants
            
               AUM
               mērīšanas metodes, ja tiek izmantots pastāvīgs nediskrecionārs konsultatīvs mehānisms
            
            
               1.   Lai saskaņā ar Regulas (ES) 2019/2033 16. pantu izmērītu RtC K-faktorus, ieguldījumu brokeru sabiedrība savos AUM, kas minēti regulas 17. pantā, neiekļauj nekādas aktīvu summas, kas attiecas uz papildpakalpojumiem, kuri minēti Direktīvas 2014/65/ES I pielikuma B iedaļas 3. punktā.
            
            
               2.   Ja ieguldījumu brokeru sabiedrība citai finanšu sektora sabiedrībai, kura veic diskrecionāru portfeļu pārvaldību, nodrošina pakalpojumu saskaņā ar pastāvīgu nediskrecionāru konsultatīvu mehānismu, tā savos Regulas (ES) 2019/2033 17. pantā minētajos AUM iekļauj visas aktīvu summas, kas attiecas uz minētajiem pastāvīgajiem nediskrecionārajiem konsultatīvajiem mehānismiem.
            
         
         
            3. pants
            
               AUM
               mērīšanas metodes, ja tiek izmantota diskrecionāra portfeļu pārvaldība
            
            Regulas (ES) 2019/2033 17. panta nolūkā kopējo mēneša AUM mērījumus veic saskaņā ar visiem turpmāk minētajiem aspektiem:
            
                        a)
                     
                     
                        aprēķinā iekļauj finanšu instrumentu vērtību, kas aprēķināta pēc patiesās vērtības saskaņā ar piemērojamajiem grāmatvedības standartiem;
                     
                  
                        b)
                     
                     
                        finanšu instrumentus ar negatīvu patieso vērtību iekļauj absolūtajā vērtībā;
                     
                  
                        c)
                     
                     
                        aprēķinā iekļauj naudu, izņemot jebkādas summas, kas ietvertas CMH saskaņā ar šīs regulas 4. pantu.
                     
                  
         
            4. pants
            
               CMH
               mērīšanas metodes
            
            Regulas (ES) 2019/2033 18. panta nolūkā CMH mērījumu pamatā ir:
            
                        a)
                     
                     
                        atlikumi, ko ieguldījumu brokeru sabiedrība izmanto iekšējai saskaņošanai;
                     
                  
                        b)
                     
                     
                        vērtības, kas ietvertas ieguldījumu brokeru sabiedrības uzskaitē.
                     
                  
         
            5. pants
            
               ASA
               mērīšanas metodes
            
            Regulas (ES) 2019/2033 19. panta nolūkā kopējo dienas ASA mērījumā ietver visu glabāto un pārvaldīto klientu finanšu instrumentu vērtību, kas aprēķināta pēc patiesās vērtības saskaņā ar piemērojamajiem grāmatvedības standartiem. Tajā neietver CMH, kas minēta šīs regulas 4. pantā.
         
         
            6. pants
            
               Metodes rīkojumu izpildes mērīšanai
               COH
               vajadzībām
            
            
               1.   Lai saskaņā ar Regulas (ES) 2019/2033 20. pantu aprēķinātu K-COH, ieguldījumu brokeru sabiedrība COH aprēķinā klientu rīkojumus iekļauj brīdī, kurā tā ir saņēmusi apstiprinājumu, ka izpilde ir notikusi un cena ir zināma.
            
            
               2.   Ja ieguldījumu brokeru sabiedrība klienta vārdā izpilda rīkojumu, kas ir saņemts no citas ieguldījumu brokeru sabiedrības, COH aprēķinā, ko veic rīkojumu izpildošā ieguldījumu brokeru sabiedrība, šo rīkojumu iekļauj kopējā to rīkojumu vērtībā, kas tiek mērīta klienta rīkojumu izpildes vajadzībām, un to izslēdz no to rīkojumu vērtības, kas tiek mērīta rīkojumu saņemšanas un nosūtīšanas vajadzībām.
            
         
         
            7. pants
            
               Metodes rīkojumu saņemšanas un nosūtīšanas mērīšanai
               COH
               vajadzībām
            
            
               1.   Lai saskaņā ar Regulas (ES) 2019/2033 20. pantu aprēķinātu K-COH, ja ieguldījumu brokeru sabiedrība saņem un nosūta klienta rīkojumu, minēto rīkojumu iekļauj tajā brīdī, kurā ieguldījumu brokeru sabiedrība nosūta attiecīgo rīkojumu citai ieguldījumu brokeru sabiedrībai vai izpildītājam brokerim.
            
            
               2.   Ieguldījumu brokeru sabiedrība saņemtos un nosūtītos rīkojumus neiekļauj COH mērījumā, ja tā saved kopā divus vai vairākus ieguldītājus, lai starp šiem ieguldītājiem varētu notikt darījums, piemēram, korporatīvo finanšu vai privātkapitāla darījumu gadījumā.
            
            
               3.   Ja ieguldījumu brokeru sabiedrība COH mērījumā iekļauj saņemtos un nosūtītos rīkojumus, tā izmanto rīkojumos ietverto cenu. Ja rīkojumos cena nav ietverta, tostarp, ja tie ir limita rīkojumi, ieguldījumu brokeru sabiedrība izmanto finanšu instrumenta tirgus cenu nosūtīšanas dienā.
            
            
               4.   Pirkšanas un pārdošanas intereses, kuras ieguldījumu brokeru sabiedrība savedusi kopā nolūkā apkalpot daudzpusēju vai organizētu tirdzniecības sistēmu, kas definētas Direktīvas 2014/65/ES 4. panta 1. punkta 22) un 23) apakšpunktā, COH mērījumā neiekļauj.
            
         
         
            8. pants
            
               Metodes naudas darījumu mērīšanai
               COH
               vajadzībām
            
            
               1.   COH mērīšanas nolūkā saskaņā ar Regulas (ES) 2019/2033 20. pantu ieguldījumu brokeru sabiedrība kā naudas darījumus iekļauj visus darījumus, kuros darījuma partneris apņemas tirgot kādu no turpmāk minētajiem:
               
                           a)
                        
                        
                           pārvedami vērtspapīri;
                        
                     
                           b)
                        
                        
                           naudas tirgus instrumenti,
                        
                     
                           c)
                        
                        
                           kolektīvo ieguldījumu uzņēmuma daļas;
                        
                     
                           d)
                        
                        
                           biržā tirgotie iespējas līgumi.
                        
                     
            
               2.   Lai izmērītu biržā tirgota iespējas līguma COH, ieguldījumu brokeru sabiedrība izmanto iespējas līguma prēmiju, kas tiek izmantota šā iespējas līguma izpildei.
            
         
         
            9. pants
            
               Metodes atvasināto instrumentu mērīšanai
               COH
               vajadzībām
            
            
               COH mērīšanas nolūkā saskaņā ar Regulas (ES) 2019/2033 20. pantu attiecībā uz atvasinātajiem instrumentiem atvasināto instrumentu līguma nosacīto summu nosaka saskaņā ar minētās regulas 29. panta 3. punktu.
         
         2. IEDAĻA
         
            AR BROKERU SABIEDRĪBU SAISTĪTO RISKU K-FAKTORU MĒRĪŠANAS METODES
         
         
            10. pants
            
               Metodes naudas darījumu mērīšanai
               DTF
               vajadzībām
            
            
               1.   DTF mērīšanas nolūkā saskaņā ar Regulas (ES) 2019/2033 33. pantu attiecībā uz naudas darījumiem, ieguldījumu brokeru sabiedrība kā naudas darījumus iekļauj visus darījumus, kuros darījuma partneris apņemas tirgot kādu no turpmāk minētajiem:
               
                           a)
                        
                        
                           pārvedami vērtspapīri;
                        
                     
                           b)
                        
                        
                           naudas tirgus instrumenti,
                        
                     
                           c)
                        
                        
                           kolektīvo ieguldījumu uzņēmuma daļas;
                        
                     
                           d)
                        
                        
                           biržā tirgotie iespējas līgumi.
                        
                     
            
               2.   Lai izmērītu biržā tirgota iespējas līguma DTF, ieguldījumu brokeru sabiedrība izmanto iespējas līguma prēmiju, kas tiek izmantota šā iespējas līguma izpildei.
            
         
         
            11. pants
            
               Metodes atvasināto instrumentu mērīšanai
               DTF
               vajadzībām
            
            
               DTF mērīšanas nolūkā saskaņā ar Regulas (ES) 2019/2033 33. pantu attiecībā uz atvasinātajiem instrumentiem atvasināto instrumentu līguma nosacīto summu nosaka saskaņā ar minētās regulas 29. panta 3. punktu.
         
         
            12. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 22. septembrī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 314, 5.12.2019., 1. lpp.
         
         
            (2)  Eiropas Parlamenta un Padomes Regula (ES) Nr. 575/2013 (2013. gada 26. jūnijs) par prudenciālajām prasībām attiecībā uz kredītiestādēm un ieguldījumu brokeru sabiedrībām, un ar ko groza Regulu (ES) Nr. 648/2012 (OV L 176, 27.6.2013., 1. lpp.).
         
            (3)  Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/EK un Direktīvu 2011/61/ES (OV L 173, 12.6.2014., 349. lpp.).
         
            (4)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).